b'\n_START_ARTICLE_\nRolf Eriksson\n_START_SECTION_\nKarriere\n_START_PARAGRAPH_\nEriksson startet karrieren i Malm\xc3\xb6 FF, hvor han spilte i de ulike ungdomslagene f\xc3\xb8r han i 1961 ble tatt opp p\xc3\xa5 f\xc3\xb8rstelaget. Eriksson var kraftig bygget, men var likevel rask, og leverte kraftfulle skudd. Som talent ble han sammenlignet med Gunnar Nordahl. I sin f\xc3\xb8rste sesong i Allsvenskan spilte Eriksson samtlige kamper, og scoret ni m\xc3\xa5l. Han gjentok dette sesongen etter, men med ti scoringer._NEWLINE_Den suksessfulle starten p\xc3\xa5 Erikssons karriere hadde gjort ham aktuell for den italienske Serie A-klubben Bologna. Til tross for at alle formaliteter var ordnet, og kontrakten signert, m\xc3\xa5tte Eriksson bli igjen i Sverige, da Italias fotballforbund innf\xc3\xb8rte forbud mot utenlandske spillere i sine serier. I mellomtiden hardnet konkurransen til om plassene i Malm\xc3\xb6 FF, og Eriksson ble etterhvert erstattet av spillere som Bo Larsson p\xc3\xa5 Malm\xc3\xb6 FFs f\xc3\xb8rstelag. Eriksson nedprioriterte etterhvert treningene, og var ikke lenger egnet til f\xc3\xb8rstelagsspill. I 1966 gikk han til IFK Trelleborg, som spilte p\xc3\xa5 niv\xc3\xa5 2 i det svenske seriesystemet, og fikk en ny start p\xc3\xa5 karrieren. Eriksson kom imidlertid aldri helt tilbake som toppspiller._NEWLINE_Eriksson d\xc3\xb8de br\xc3\xa5tt i 1984, 42 \xc3\xa5r gammel.'